**Videójátékban érezhette magát a látogató a pécsi műszaki kar nyílt napján**

**Az országban elsők között rendezett VR-felületen nyílt napot leendő hallgatói számára a Pécsi Tudományegyetem Műszaki és Informatikai Kara (PTE MIK) 2020 decemberében. Az online felületre látogatók egy erre az alkalomra fejlesztett virtuális tér alkalmazásban találhatták magukat, és mint egy videójáték szereplői, bejárhatták a kar auláját, a számítógépes labirintusban mint térfalak között információkat adó videó- és chatablakok, projektbemutatók mentén mozoghattak, az aktuális pontokon pedig beindíthatták a megfelelő elemeket. Ugyan lőni nem lehetett, ügyességre azonban szükség volt az információk eléréséhez, illetve a feltett kérdésekre való válaszok megszerzéséhez. A virtuális térben ugyanis az egyes szakokhoz kapcsolódó pultok mögött valóságos emberek: oktatók, hallgatók fogadták az érdeklődéseket. Az oktatással, a hallgatói léttel, a pécsi egyetemi élettel kapcsolatos tudnivalók mellett a nyílt nap résztvevői megismerhették azokat a vállalkozásokat is, amelyek a duális képzésben partnerei a MIK-nek. A második virtuális nyílt napot január végén rendezi meg a kar.**

„A kar életében először szervezett online nyílt napra az ország minden részéből érkeztek érdeklődők. A saját informatikus- és építészhallgatóink által fejlesztett VR-térrel a MIK-en folyó kutatási munkát szerettük volna demonstrálni, egyben érdekessé, élményszerűvé tenni a bemutatkozásunkat. A látogatóink legfőképpen a duális képzés és az ösztöndíjak iránt érdeklődtek, a legtöbb kérdést is e témákhoz kapcsolódóan tették fel. Számos visszajelzés érkezett a VR-tér használatával kapcsolatban, amelyeket a fejlesztők megfontolnak és beépítik az alkalmazásba. A január 30-ai nyílt napunkat szintén online rendezzük meg, a felhasználói élmény növelése és az információátadás hatékonyságának fokozására újabb akciókat építünk be a térbe” – foglalja össze a tapasztalatokat dr. Kondor Tamás, a PTE MIK általános és stratégiai dékánhelyettese.

A nyílt napon a kar oktatói, az egyes szakokon tanuló hallgatók, a hallgatói önkormányzat, a tanulmányi osztály és az Erasmus iroda munkatársai felé is lehetett kérdéseket intézni. A látogatók egy-egy előadás és az azokat követő beszélgetések segítségével információt kaphattak az egyes szakokon folyó képzésekről, kutatásokról, a beiskolázásról, a hallgatói ösztöndíjakról, a szociális és egyéb támogatásokról, valamint az Erasmus programról is. A regisztrált látogatók a honlapon található kérdések megválaszolása után egy sorsoláson vehettek részt, ahol egy szuper tabletet is nyerhettek. A szerencse ezúttal Gulyás Ármin dombóvári diáknak kedvezett.

A következő online nyílt napon, 2021. január 30-án, szombaton a decemberi nyílt napról ismert programokkal párhuzamosan 10-től 15 óráig Prezentációs napokat tartanak a PTE MIK-en. Ezen a kar hallgatóinak kutatási munkáit ismerhetik meg az érdeklődők, így nagyobb betekintést nyerhetnek abba, hogy mit tanulnak, mit kutatnak az egyes szakokon. A virtuális térben most is élőben lehet beszélgetni a PTE MIK oktatóival, hallgatóival és a duális képzésben részt vevő partnerekkel. Ezúttal is egy tablettel gazdagodhat az egyik szerencsés látogató. A PTE MIK nyílt napjához a kar honlapján (mik.pte.hu) lehet csatlakozni, és az aktuális információk is itt érhetők el.

**További információ:**

Dr. Kondor Tamás dékánhelyettes – PTE MIK

e-mail: kondor.tamas@mik.pte.hu

telefon: +36 30 290 1438